Diari Oficial de la Generalitat Valenciana


Sumari del DOGV 8668, del 31-10-2019 (2019/9536)

RESOLUCIÓ de 24 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 130/18-AIA Chiva.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8668

Data del DOGV
:   31-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9536


Data del document
:   24-09-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Chiva
    * impacte ambiental

RESOLUCIÓ de 24 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 130/18-AIA Chiva. [2019/9536]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 130/18-AIA Chiva.  
  
«Informe d'impacte ambiental  
Expedient: 130-2018-AIA.  
Títol: Projecte d'emmagatzematge temporal de residus perillosos (modificació).  
Promotor: SERTEGO, Serveis Mediambientals, SLU.  
Òrgan substantiu: Servei de Prevenció i Control Integrat de la Contaminació.  
Localització: polígon industrial La Pahílla. Chiva (València).  
  
Antecedents i descripció del projecte  
1. El 17 d'abril de 1997, la Direcció General de Desenvolupament Sostenible emet declaració d'impacte ambiental (d'ara en avant DIA) al projecte «Instal·lació de centre logístic de subproductes de la indústria de la fusta, mobles i afins» a situar en el polígon industrial La Pahílla de Chiva, promogut per VAERSA. L'activitat consistia en una planta de gestió de residus tòxics i perillosos, com és ara pols d'escatat de superfícies envernissades, llots de cabina de pintura, restes de vernissos, envasos metàl·lics de secció d'acabat, envasos de coles, bidons, dissolvents, entre altres.  
El 24 de maig de 2001 l'Àrea de Qualitat Ambiental sol·licita al Servei d'Avaluació d'Impacte Ambiental el pronunciament referent a l'ampliació de l'activitat d'emmagatzematge temporal de residus perillosos sent el titular de la indústria la mercantil Residuos Industriales de la Madera y Afines, SA (RIMASA).  
La modificació va consistir en l'ampliació de la gestió de residus sòlids gestionats, com ara residus contaminats amb tintes, colorants i pigments, restes d'hidrocarburs.  
El 26 de juny de 2001 la Direcció General de Planificació i Gestió del Medi emet una resolució complementària respecte a l'ampliació proposada.  
2. Mitjançant resolució de 19 de desembre de 2011 la Direcció Territorial de València atorga a l'empresa Residuos de la Madera y Afines l'autorització ambiental integrada per a emmagatzematge temporal de residus del sector de la fusta i del moble, calçat, arts gràfiques, sector químic i trituració i compactació d'envasos metàl·lics i separació mitjançant electroimant de components metàl·lics.  
La resolució incorpora la DIA de 17 d'abril de 1997 i resolució complementària de 26 de juny de 2001.  
3. El 9 de maig de 2014 la Unitat de Control Integrat de la Contaminació del Servei Territorial de Medi Ambient comunica l'inici del procediment de modificació no substancial i adjunta documentació tècnica.  
  
La modificació va consistir en la sol·licitud d'ampliació d'emmagatzematge de nous residus perillosos. Els nous codis LER incorporats corresponen a residus de l'agricultura que contenen substàncies perilloses, de processos químics orgànics i inorgànics, residus de processos tèrmics, d'hidrometal·lúrgia no fèrria, del modelatge i tractament físic i mecànic de superfície de metalls i plàstics, d'olis i combustibles líquids, de construcció i demolició, residus de les instal·lacions de tractament de residus de plantes externes de tractament d'aigües residuals i de la preparació per a aigua de consum humà i industrial, residus municipals.  
  
Segons la documentació tècnica l'emmagatzematge de nous residus es realitzarà en magatzems ensostrats. La capacitat d'emmagatzematge no s'amplia respecte al que s'havia autoritzat en l'autorització ambiental integrada.  
S'incorpora, pel que fa als nous residus, documents d'acceptació de gestors autoritzats.  
Mitjançant informe del 19 de novembre de 2014 el Servei d'Avaluació d'Impacte Ambiental, va concloure que, d'acord amb la legislació vigent d'avaluació d'impacte ambiental, la modificació del projecte no era necessari sotmetre-la a avaluació d'impacte ambiental en considerar suficients els pronunciaments ambientals efectuats en dates de 17 d'abril de 1997 i 26 de juny de 2001.  
- L'11 de gener de 2018 té entrada en el Servei d'Avaluació d'Impacte Ambiental la sol·licitud d'informe del Servei de Prevenció i Control Integrat de la Contaminació referent a la modificació no substancial de l'autorització ambiental integrada de la planta d'emmagatzematge de residus i el gestor actual dels quals és SERTEGO Serveis Ambientals, SLU, i es procedeix en el Servei d'Avaluació d'Impacte Ambiental a l'obertura d'expedient de consulta (5-2018-AMB).  
Posteriorment i una vegada analitzada la documentació i sol·licitat informe al Servei d'Ordenació del Territori es procedeix, en data de 20 de novembre de 2018 a l'obertura d'expedient d'avaluació d'impacte ambiental (130-2018-AIA).  
Les modificacions proposades per SERTEGO són:  
a) Trasllat de dos tancs de residus líquids, olis i aigües oleaginoses procedents de diferents sectors des de la seua actual ubicació a la planta del polígon industrial de La Pahílla.  
b) Ampliar la classificació de l'activitat a R12.  
Actualment l'activitat autoritzada és, segons l'autorització ambiental integrada concedida, una activitat de gestió de residus consistent en l'emmagatzematge previ en espera d'altres operacions de gestió (operacions d'eliminació) excloent-ne l'emmagatzematge temporal en el lloc on es va produir i l'emmagatzematge de residus en espera de la seua valorització excepte l'emmagatzematge temporal en el lloc on es va produir el residu.  
La nova classificació en les operacions de gestió de residus que se sol·licita consisteix en l'intercanvi de residus (incloent-ne les operacions prèvies a la valorització, com ara el desmuntatge, classificació, trituració, compactació, paletització, secatge, fragmentació, i unes altres) amb caràcter previ a la realització de les operacions enumerades com R1 a R11 de la Llei 22/2011 de residus i sòls contaminats.  
c) Modificació del llistat de residus perillosos a gestionar amb la finalitat d'incorporar l'emmagatzematge temporal d'olis i aigües oleaginoses.  
En termes comprensibles, l'empresa es dedica a rebre residus de diferents procedències i obté lots de productes en la suficient quantitat per a poder redirigir-los a altres gestors o procedir a la seua eliminació. Amb la modificació proposada, l'empresa podrà realitzar el condicionament d'alguns dels residus que gestiona.  
d) En la documentació remesa pel promotor del projecte s'indica que el 9 de gener de 2018 se sol·licita la modificació de l'autorització administrativa d'emissió a l'atmosfera per la baixada del focus d'emissió canalitzada en desaparéixer de la planta el procés de trituració de sòlids per la qual cosa no es produeixen emissions canalitzades.  
  
Anàlisi de la legislació sectorial en matèria d'avaluació d'impacte ambiental:  
Es tracta d'una modificació d'un projecte que va ser sotmés a avaluació d'impacte ambiental per procediment equivalent a l'actual tramitació ordinària. Al llarg de la vida de les instal·lacions s'ha ampliat el tipus de residus a gestionar.  
Atés que des del primer moment es va donar l'autorització per a residus perillosos i no perillosos, en aquest aspecte no ha variat significativament el projecte.  
A causa de les modificacions realitzades i les que es proposen és procedent la realització d'una nova anàlisi ambiental amb la finalitat de determinar si les modificacions proposades poden tindre efectes significatius sobre el medi ambient, anàlisi que ha de realitzar-se, en compliment de l'article 7.b de la Llei 21/2013, d'acord amb els criteris de l'annex III.  
  
Anàlisi del projecte segons els criteris de l'annex III de la Llei 21/2013.  
a) Característiques del projecte.  
En l'actualitat la planta on es realitza l'activitat disposa de zona d'accés, bàscula de pesatge, zona destinada a magatzematge de producte classificat, edifici d'oficines (administració, serveis sanitaris, recepció, zona de pesatge).  
La resta d'instal·lacions la formen les zones d'emmagatzematge sota coberta amb tancament i sense tancament.  
Si bé el promotor en la documentació remesa va exposar en documentació signada el 10 d'octubre de 2017, que hi ha emmagatzematge de residus en la campa exterior, en la documentació amb data de signatura abril de 2019 afirma que no hi ha emmagatzematge exterior. S'analitzarà el projecte modificat d'acord amb el contingut d'aquesta última documentació.  
La nau està construïda mitjançant estructures metàl·liques. En els llocs tancats, el tancament està format per xapes metàl·liques encara que la majoria de la superfície es troba sense tancament per a afavorir la ventilació.  
Els equips actualment existents són: bàscula de pesatge, laboratori, instal·lacions contra incendis, premsa hidràulica (es modifica equip), grup de pressió, compressor, extractor, cinta transportadora, i altres movibles.  
La zona de càrrega i descàrrega es troba a l'interior de la zona coberta. El sòl té un pendent de l'1 % amb embornals d'evacuació connectats a la xarxa de sanejament de la instal·lació. S'ha realitzat un mur de tancament en el perímetre de la zona de descàrrega amb la finalitat de recollir vessaments i fugues. Es disposa d'una fossa en el punt de menor pendent on es recullen els líquids vessats.  
La nau disposa d'una xarxa d'arquetes per a la recollida de possibles vessaments. Els efluents recollits de les arquetes es transvasen a recipients hermètics i degudament etiquetats per a després transportar-los al seu gestor final.  
L'aigua potable s'empra en oficines, neteja de la planta i depòsit de la xarxa contra incendis i prové del depòsit del polígon industrial de La Pahílla. Els processos que es duen a terme en la planta no requereixen consum d'aigua.  
Tant la planta de gestió de residus com el polígon industrial La Pahilla disposen de xarxa de sanejament de tipus separatiu, una xarxa per a aigües sanitàries i una altra xarxa per a aigües pluvials. La parcel·la té connexió de servei per a totes dues xarxes i disposa a més de xarxa de recollida de vessaments.  
Les aigües pluvials recollides en les zones de trànsit i pati central estan caracteritzades com a aptes per a abocar en la xarxa de pluvials del polígon industrial. En aquestes zones no es fan treballs de manipulació perquè l'aigua de pluja està composta per sòlids suspesos i altres substàncies no perilloses.  
Hi ha una xarxa de recollida de vessaments situada en la zona coberta d'exteriors al pati central amb una superfície de 850 m². L'objectiu és evitar que qualsevol vessament vaja a la xarxa de clavegueram. Per a això la zona conté reixetes amb conducció fins a bassa on s'acumulen els possibles vessaments.  
Les instal·lacions disposen de presa d'aigua per a bombers, boques d'incendis i sistema de ruixadors en la nau d'emmagatzematge de productes no inflamables i sistema per via seca en la nau d'inflamables.  
  
Les noves instal·lacions consistiran en una caseta prefabricada de 6 x 2,40 per a utilització del personal, dos depòsits per a emmagatzematge d'olis i aigües oleaginoses amb cubeta de contenció de vessaments, dues bombes de trascolament de líquids, una premsa hidràulica per a la realització de paquets de paper, cartó o plàstics.  
Els tancs on s'emmagatzemaran aigües i líquids oleaginosos tindran una capacitat de 37,4 m³ cadascun, 74,8 m³ en total i se situaran a cobert Es construirà una cubeta de retenció per a evitar fugues a l'exterior en cas de vessaments i s'inclourà una fossa on s'instal·larà una bomba de nivell per a poder bombar els possibles vessaments o fugues a l'interior de la cubeta. La instal·lació dels tancs disposarà de les seues corresponents canonades per a poder procedir al seu ompliment i buidatge.  
La capacitat d'emmagatzematge actual passarà de 530 T a 600 tones.  
L'origen dels residus no perillosos és divers. Els no perillosos no valoritzables provenen del sector d'automoció, ecoparcs, agroalimentació, etc. que són destinats a l'abocador. En el cas de residus de tòner, s'envien a planta de tractament específic. Els residus valoritzables no perillosos (piles, equips elèctrics i electrònics, fustes, metalls, vidre, plàstics) tenen el seu origen en ecoparcs i desballestaments. Aquests residus s'envien a la planta de reciclatge.  
Els residus perillosos gestionats (residus d'agroquímics, solucions de revelat, aigües olioses, dissolvents, pintures, envasos de plàstic contaminats, RAEES, terres contaminades, bateries, olis usats, etc.) tenen el seu origen en laboratoris, ecoparcs, indústria química, sector d'automoció, etc. La seua destinació és la gestió en diferents plantes de valorització o derivats a plantes on es realitzen diferents operacions d'eliminació.  
Els olis usats es destinen a plantes de valorització de la mateixa empresa.  
b) Ubicació del projecte.  
- Planificació municipal: la modificació del projecte és adequada segons l'informe de compatibilitat urbanística emés per l'Ajuntament de Chiva en data de 29 de juny de 2018.  
- Espais naturals protegits: el polígon industrial La Pahílla es troba fora de l'espai protegit de l'Albufera de València, però dins de l'àrea d'afecció del pla d'ordenació dels recursos naturals de la seua conca hidrogràfica.  
En data de 17 de juny de 2019 el Servei d'Avaluació d'Impacte Ambiental va sol·licitar un informe al Servei de Gestió d'Espais Naturals Protegits.  
Transcorregut el termini concedit, no es té constància de l'emissió d'informe per la qual cosa es continua el procediment tenint en compte, com a element de judici sobre la base del qual resoldre, el Decret 96/1995, de 16 de maig, pel qual s'aprova el Pla d'ordenació dels recursos naturals de la conca hidrogràfica de l'Albufera (d'ara en avant PORN).  
Referent a les activitats industrials, el punt 7.2 del PORN indica (síntesi):  
- La implantació d'indústries (excepte determinades excepcions), hauran de situar-se en sòl amb classificació urbanística adequada.  
- Es potenciarà en l'àmbit del PORN la realització d'auditories ambientals.  
- Les indústries situades en zona industrial connectaran les seues xarxes a les xarxes de clavegueram adequant, en cas necessari, els seus paràmetres d'abocament, a les corresponents ordenances.  
- Els abocaments industrials en la composició dels quals existisquen valors d'olis i greixos superiors als inclosos en la taula I de l'annex del títol V del Reglament del domini públic hidràulic estaran obligats a disposar dels dispositius necessaris de separació d'aquests components, de manera que no entren en els col·lectors ni isquen pels sobreeixidors en les crescudes. S'haurà d'estudiar el possible impacte causat per l'abocament d'aquests components en cas de fallada del sistema de depuració i es consignaran els mecanismes d'emergència disposats per a minimitzar-lo.  
- Les instal·lacions industrials procuraran dins de les seues línies de procés la recollida independent dels diferents tipus de residus, de manera que permeten la seua màxima recuperació i reciclatge. Per exemple, les aigües de pluja procedents de les àrees de treball, lixiviats de les zones d'apilament.  
Respecte a aquests punts, cal indicar que la planta se situa en una zona amb classificació urbanística adequada, que els controls en compliment de l'AAI poden considerar-se com a auditories ambientals, que la planta està connectada a les xarxes de clavegueram segons la documentació aportada, que hi ha cubetes de retenció per a recollir possibles abocaments, per la qual cosa en general compleix les orientacions generals del PORN si bé la possible naturalesa inundable dels terrenys pot generar un risc de contaminació en la conca que aboca a l'Albufera.  
  
- Hidrografia: en principi no existeix afecció a zones de domini o servitud i policia de llit públic. A l'est del polígon La Pahílla discorre la rambla del Gallo, tributària de la rambla del Poyo i que al seu torn, forma part de la conca hidrogràfica de l'Albufera.  
c) Característiques del potencial impacte:  
El document ambiental una vegada determinats els possibles impactes sobre el medi ambient que pot causar la modificació del projecte sobre els elements ambientals afectats i en funció de la previsió dels possibles impactes, estableix les mesures preventives i correctores que es resumeixen segons la documentació aportada pel promotor i s'analitzen a continuació per l'òrgan ambiental:  
- Riscos: segons la documentació aportada, la classificació SEVESSO relativa als riscos d'accidents greus de determinades activitats industrials no és aplicable a la planta atés que les quantitats emmagatzemades de líquids inflamables són inferiors al llindar establit en la legislació corresponent.  
La planta de gestió de residus està afectada per perillositat d'inundació de tipus 6 (calat de l'aigua < 0,8m i període de retorn de 500 anys) segons PATRICOVA.  
El 18 d'abril de 2017, el Servei d'Ordenació del Territori emet un informe.  
Segons aquest informe la planta està afectada per perillositat d'inundació de nivell 6 segons la cartografia del PATRICOVA (Pla d'acció territorial sobre prevenció del risc d'inundació de la Comunitat Valenciana).  
Indica l'informe: «(?) el nivell d'exposició a la inundació i la vulnerabilitat dels usos objecte de l'informe, determinaran el risc d'aquests d'acord amb l'article 10.1 de la normativa del PATRICOVA».  
«(?) respecte a la vulnerabilitat ha d'indicar-se que l'emmagatzematge de residus perillosos, que s'inclou en l'activitat a desenvolupar, constitueix un ús d'alta vulnerabilitat davant de la inundació, pels efectes contaminants que es poden produir en els episodis d'inundació».  
  
L'informe continua indicant que l'actuació es troba regulada en l'article 20 del PATRICOVA i l'adequació de les instal·lacions segons l'annex I d'aquesta normativa.  
Per tant ha d'estudiar-se la perillositat d'inundació especialment respecte a les característiques d'emmagatzematge dels residus perillosos i s'establiran condicions per a l'adequació de l'activitat existent i les seues modificacions proposades, entre els quals s'haurà de preveure l'apilament i emmagatzematge dels residus perillosos de manera sobreelevada respecte al calat de referència de 80 cm o si escau, el que resulte de la determinació més exacta del calat màxim mitjançant un estudi d'inundabilitat.  
D'altra banda serà l'òrgan competent en la tramitació de l'expedient el que haurà de sol·licitar un informe a l'administració hidràulica respecte al que es regula en l'article 14bis apartat 5 del Reial decret 638/2016, pel qual es modifica el reglament del domini públic hidràulic (referent a les limitacions d'usos en sòl en zona inundable).  
En data de 15 de juny de 2018 es rep en el Servei d'Avaluació d'Impacte Ambiental la documentació remesa pel promotor del projecte respecte al risc existent. Indica la documentació remesa que les corbes de nivell del polígon indiquen un desnivell del terreny del 6 % en direcció al barranc del Gallo.  
Respecte a la modificació del projecte en relació amb la normativa del PATRICOVA, la documentació tècnica aportada pel promotor exposa que els depòsits a instal·lar són estancs i es troben a 6 metres del sòl per la qual cosa no presenten cap risc. Les bombes i conductes compleixen el que és preceptiu pel que fa a la cota d'inundació. Quant a la premsa de cartó i paper, aquesta es troba a nivell del sòl i no conté cap material que puga ser contaminant ni manipula cap residu perillós.  
  
El Servei d'Ordenació del Territori emet el 10 de juliol de 2018 un segon informe en el qual s'indica que les noves instal·lacions, en situar-se a cota superior a 80 cm no suposaran un increment del risc per la qual cosa la modificació de l'autorització ambiental integrada és compatible amb les determinacions del PATRICOVA.  
Ara bé, el dit informe no es pronuncia sobre el conjunt de totes les instal·lacions però sí que indica en el seu informe que els estudis realitzats són insuficients davant d'això, amb caràcter preventiu, han d'adoptar-se mesures de prevenció per a l'adequació de la totalitat de la instal·lació a la normativa del PATRICOVA.  
Atmosfera: en la planta s'emmagatzemen dissolvents, compostos que poden generar emissions de compostos orgànics volàtils.  
Respecte a la qualitat de l'aire i en relació amb la modificació del projecte, s'estableixen en el document ambiental les següents mesures preventives: utilització de maquinària que genere les menors emissions possibles, controls tècnics sobre la maquinària, es respectaran les incompatibilitats de residus per a evitar emanació de gasos.  
Respecte als COVs, el promotor no estableix cap mesura correctora. No obstant això, serà l'òrgan substantiu el que determine si sobre aquest tema cal modificar l'autorització actualment en vigor o exigir noves mesures preventives.  
- Contaminació acústica: en la planta es generaran sorolls procedents de la maquinària. Com a mesures preventives es proposa la revisió de la maquinària i vehicles i el compliment de la legislació vigent en matèria de contaminació acústica.  
- Sòl: per a previndre la contaminació de sòls, els envasos que contindran residus perillosos seran revisats a fi de no utilitzar aquells que puguen estar danyats i evitar així possibles vessaments, les zones d'emmagatzematge disposaran de material absorbent de recollida de fugues i vessaments. Aquest material s'enviarà al gestor autoritzat, es prendran mesures de precaució en el trasllat i dels residus i es realitzarà la càrrega i descàrrega en les zones habilitades per a això. Els vehicles de transport tindran compartiment de càrrega d'acer, resistent a la corrosió i aniran coberts mitjançant una lona que cobrirà el compartiment de càrrega.  
  
- Hidrologia: com a mesures correctores s'estableix la neteja dels vessaments amb aigua a pressió que es conduiran a les diferents arquetes de recollida i s'extrauran i gestionaran com a residu perillós.  
Finalment el document ambiental conté un pla de vigilància ambiental que inclou els paràmetres de control i contaminants a mesurar amb periodicitat i límits llindars de referència, indicador de si el control és extern (OCA) o intern així com els indicadors que permeten verificar l'efectivitat de les mesures implantades.  
  
Consideracions de l'òrgan ambiental:  
A més dels aspectes assenyalats en l'apartat anterior i en relació amb l'aspecte fonamental de la modificació del projecte que és la introducció dels depòsits amb les seues corresponents infraestructures de contenció en cas de vessaments, no és previsible que la modificació de l'activitat haja d'ocasionar efectes ambientals significatius.  
Respecte al condicionament de residus per a la seua posterior gestió, no s'han detectat nous efectes ambientals significatius.  
Ara bé, l'increment progressiu del tipus de residus a gestionar juntament amb la detracció de la superfície fins ara ocupada per a altres usos amb la finalitat de situar els depòsits d'oleaginoses, limitarà la capacitat d'emmagatzematge, fet que ha de tindre's en compte amb la finalitat d'evitar saturacions en la gestió de residus que puguen produir efectes ambientals no previstos a causa d'emmagatzematges inadequats, o que puguen conduir a errors en la gestió. Per això el promotor haurà de planificar el flux dels diferents residus adequant les entrades i eixides d'aquests a la capacitat de gestió tant en tonatge com en volum.  
  
Quant al principal risc existent, dels informes emesos pel Servei d'Ordenació del Territori no pot deduir-se que la planta en el seu conjunt es trobe exempta de risc per la qual cosa el promotor haurà d'incorporar les mesures indicades en l'informe de data 18 d'abril de 2018: apilament i emmagatzematge dels residus perillosos de manera sobreelevada respecte al calat de referència de 80 cm. En cas contrari haurà de justificar-se que aquesta mesura és innecessària perquè un estudi d'inundabilitat en què es pren en compte no sols les cotes del terreny sinó també l'aportació de la conca vessant, segons indica l'informe sectorial emés, fa innecessari adoptar aquesta mesura preventiva o bé pot ser modificada. En tot cas hauran de ser adoptades les limitacions d'ús que establisca l'administració hidràulica.  
Respecte a la ubicació de la planta en l'àmbit del PORN de l'Albufera ha d'indicar-se que per estar en zona apta per a aquest ús i atés que, segons la documentació aportada, el polígon disposa de xarxa separativa, i disposa d'adequades mesures preventives, amb el compliment de l'autorització en vigor i la modificació que, si escau, es realitze d'aquesta autorització, en principi es compliran les determinacions del PORN.  
  
Consideracions jurídiques  
1. El projecte examinat constitueix un supòsit d'avaluació ambiental simplificada segons article 7.2.c de la Llei 21/2013.  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que hi són aplicables.  
3. El Decret 105/2019, de 5 de juliol, del Consell, pel qual s'estableix l'estructura bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat Ambiental i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
  
Resolució  
  
Primer  
Emetre un informe d'impacte ambiental al projecte de modificació d'emmagatzematge temporal de residus perillosos promoguda per SERTEGO, SA, al polígon industrial La Pahílla del terme municipal de Chiva, i sense perjudici de l'obtenció prèvia de les autoritzacions sectorials que hi siguen aplicables, considerant que amb el compliment dels condicionants de l'apartat segon el projecte no tindrà efectes significatius sobre el medi ambient.  
  
Segon  
El projecte s'efectuarà d'acord amb el contingut del document ambiental i els següents condicionants:  
1. Es vigilarà el flux de residus dins de la planta de manera que aquesta no excedisca la capacitat de gestió quant a pes, volum i tipus de residus gestionats tenint en compte que, segons la documentació aportada, no existeix emmagatzematge exterior de residus i, per tant, haurà de circumscriure's l'emmagatzematge a les zones cobertes de les instal·lacions.  
2. El Servei de Prevenció i Control Integrat de la Contaminació:  
  
a) Abans de la modificació de l'AAI, haurà obtingut l'informe en l'article 14 bis, apartat 5, del Reial decret 638/2016, pel qual es modifica el Reglament del domini públic hidràulic.  
b) Revisarà o, si escau, determinarà les mesures aplicables respecte als COV que es gestionen en la planta.  
3. En el conjunt de la instal·lació els residus perillosos se situaran elevats 80 cm sobre la cota del terreny, llevat que mitjançant un adequat estudi d'inundabilitat, que serà tramitat d'acord amb el que es preveu en el PATRICOVA, es determine que no existeix risc o aquesta cota pot disminuir-se.  
En qualsevol cas hauran de respectar-se les limitacions que, si escau, establisca l'administració hidràulica.  
4. La planta ha de complir les mesures preventives del PORN de l'Albufera. Per a això es compliran les determinacions establides en l'actual AAI quant a protecció de sòl i aigües subterrànies i abocaments, determinacions que contribueixen a evitar impactes indirectes sobre l'espai protegit.  
  
Tercer  
D'acord amb el que es disposa en els punts 3 i 4 de l'article 47 de la Llei 21/2013, de 9 de desembre, d'avaluació ambiental, modificada per la Llei 9/2018, el present informe d'impacte ambiental es publicarà en el Diari Oficial de la Generalitat Valenciana i perdrà la vigència i cessarà en la producció dels efectes que li són propis si una vegada publicat, no s'ha procedit a l'autorització del projecte en el termini màxim de quatre anys des de la publicació.  
  
Quart  
D'acord amb el que es disposa en l'article 47.5 de la Llei 21/2013, de 9 de desembre, d'avaluació ambiental, modificada per la Llei 9/2018, l'informe d'impacte ambiental no serà objecte de cap recurs, sense perjudici del que, si escau, siga procedent en via administrativa o judicial davant de l'acte, si escau, d'autorització del projecte.  
  
València, 19 d'agost de 2019.- El director general de Medi Natural i d'Avaluació Ambiental (p. d., R 09.08.2019, del director general de Qualitat i Educació Ambiental; DOGV 8614, 16.08.2019): Fran Quesada Ferre.»  
  
València, 24 de setembre de 2019.- El director general de Medi Natural i d'Avaluació Ambiental (p. d., R 09.08.2019, del director general de Qualitat i Educació Ambiental; DOGV 8614, 16.08.2019): Francisco Javier Quesada Ferre.